หุ้น3พ.ค.ร่วงหนักปิดลบ23.13จุด
หุ้นไทย 3พ.ค.ร่วงหนักจากแรงขายหุ้นขนาดใหญ่ปิดที่ 1,070.43 จุด ลบ 23.13 จุด มูลค่าซื้อขาย 39,073 ล้านบาท
3 พ.ค. 2554

หุ้นไทย 3พ.ค.ร่วงหนักจากแรงขายหุ้นขนาดใหญ่ปิดที่ 1,070.43 จุด ลบ 23.13 จุด มูลค่าซื้อขาย 39,073 ล้านบาท
ตลาดหุ้นไทยวันที่ 3 พ.ค. ดัชนีหุ้นผันผวน แกว่งตัวลดลงแรงโดยเฉพาะในช่วงท้ายตลาด จนมาปิดตลาดที่ระดับ 1,070.43 จุด ลดลง 23.13 จุด หรือ 2.12% มูลค่าการซื้อขาย 39,073 ล้านบาท มีแรงขายในหุ้นขนาดใหญ่ และตลาดหุ้นไทยปรับตัวลดลงแรงมากกว่าตลาดหุ้นเพื่อนบ้าน
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเชีย พลัส เปิดเผยว่า  ดัชนีหุ้นปรับตัวลดลงแรงในช่วงท้ายตลาด สาเหตุส่วนหนึ่งเป็นผลมาจากดัชนีปรับตัวเพิ่มขึ้นโดยตลอด จนทำให้อัตราราคาเทียบกับกำไรสุทธิต่อหุ้น(พีอี) ขึ้นมาอยู่ที่ 14.2 เท่า ซึ่งโดยสถิติหากค่าพีอีอยู่ในระดับเกิน 14 เท่า เมื่อมีปัจจัยลบเข้ามากระทบ ตลาดพร้อมจะขายทำกำไร 
ไม่ว่าจะเป็นข่าวการยุบสภา ซึ่งคงจะมีการประกาศภายในสัปดาห์นี้ จากสถิติดัชนีหุ้นจะปรับตัวลดลงประมาณ 1 เดือน หลังจากนั้นน่าจะปรับตัวเพิ่มขึ้นเมื่อใกล้การเลือกตั้ง ดัชนีหุ้นจากนี้ไปคงมีการผันผวน หากหลุดลงไปแตะระดับ 1,050 จุด ค่อยเข้ามารับซื้อ
อย่างไรก็ตาม แม้ว่าผลประกอบการของบริษัทจดทะเบียนไตรมาสแรกออกมาดี แต่หุ้นขนาดใหญ่ไม่ว่าจะเป็นธนาคารพาณิชย์และพลังงานได้ทยอยประกาศออกมาแล้ว เหลือแต่หุ้นขนาดกลางและเล็ก ซึ่งน้ำหนักในการจะดันดัชนีปรับตัวบวกไม่ได้มากเท่าใดนัก